CELEX: 32012R0072
Language: da
Date: 2012-01-27 00:00:00
Title: Kommissionens gennemførelsesforordning (EU) nr. 72/2012 af 27. januar 2012 om ændring og fravigelse af gennemførelsesforordning (EU) nr. 543/2011 om nærmere bestemmelser for anvendelsen af Rådets forordning (EF) nr. 1234/2007 for så vidt angår frugt og grøntsager og forarbejdede frugter og grøntsager

28.1.2012   
            
            
               DA
            
            
               Den Europæiske Unions Tidende
            
            
               L 26/26
            
         KOMMISSIONENS GENNEMFØRELSESFORORDNING (EU) Nr. 72/2012
   af 27. januar 2012
   om ændring og fravigelse af gennemførelsesforordning (EU) nr. 543/2011 om nærmere bestemmelser for anvendelsen af Rådets forordning (EF) nr. 1234/2007 for så vidt angår frugt og grøntsager og forarbejdede frugter og grøntsager
   EUROPA–KOMMISSIONEN HAR –
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 103h, litra b), sammenholdt med artikel 4, og
   ud fra følgende betragtninger:
   
               (1)
            
            
               Ved forordning (EF) nr. 1234/2007 indføres der en fælles markedsordning for landbrugsprodukter, herunder frugt og grøntsager og forarbejdede frugter og grøntsager. Artikel 103e, stk. 1, fastsætter, at i de områder af medlemsstaterne, hvor frugt- og grøntsagsproducenterne i sektoren for frugt og grøntsager kun er organiseret i ringe grad, kan medlemsstaterne efter behørigt begrundet anmodning af Kommissionen få adgang til at yde producentorganisationerne en national finansiel støtte, som ikke må overstige 80 % af de finansielle bidrag, der er omhandlet i artikel 103b, stk. 1, litra a), i nævnte forordning.
            
         
               (2)
            
            
               Artikel 91, stk. 1, i Kommissionens gennemførelsesforordning (EU) nr. 543/2011 (2) fastsætter, at ved anvendelsen af artikel 103e, stk. 1, i forordning (EF) nr. 1234/2007 beregnes producenternes organiseringsgrad i et område af en medlemsstat som værdien af den frugt- og grøntsagsproduktion, der er opnået i området, og som producentorganisationer, sammenslutninger af producentorganisationer og producentsammenslutninger har afsat, divideret med den samlede værdi af den frugt- og grøntsagsproduktion, der er opnået i området. For at sikre en korrekt anvendelse af den nationale støtte er det hensigtsmæssigt at præcisere reglerne for beregningen af organiseringsgraden.
            
         
               (3)
            
            
               I henhold til artikel 91, stk. 2, andet afsnit, i gennemførelsesforordning (EU) nr. 543/2011 betragtes et område som en bestemt del af en medlemsstats område som følge af dets administrative, geografiske eller økonomiske kendetegn. For at skabe sammenhæng og verificerbarhed er det hensigtsmæssigt at præcisere definitionen af et område og fastsætte en minimumsperiode, hvori definitionen af et område ikke må ændres, medmindre det er objektivt begrundet.
            
         
               (4)
            
            
               Gennemførelsesforordning (EU) nr. 543/2011 bør ændres i overensstemmelse hermed.
            
         
               (5)
            
            
               Ifølge artikel 92, stk. 1, første afsnit, i gennemførelsesforordning (EU) nr. 543/2011 skal anmodninger til Kommissionen om tilladelse til at yde national finansiel støtte til driftsprogrammer, der skal gennemføres i et givet kalenderår, indgives senest den 31. januar i det pågældende kalenderår. For at den ændrede artikel 91 i gennemførelsesforordning (EU) nr. 543/2011 kan anvendes i 2012, er det hensigtsmæssigt at fravige den frist, der er fastsat i artikel 92, stk. 1, første afsnit, i nævnte gennemførelsesforordning. Endvidere bør der fastsættes regler for ændring af ansøgninger, der er indsendt inden nærværende forordnings ikrafttræden.
            
         
               (6)
            
            
               For at sikre at anmodninger om tilladelse til at yde national finansiel støtte til driftsprogrammer, der skal gennemføres i 2012, kan indgives efter de nye regler, bør nærværende forordning træde i kraft dagen efter offentliggørelsen. Imidlertid kræver artikel 95, stk. 1, i gennemførelsesforordning (EU) nr. 543/2011 også, at en anmodning om EU-refusion vedlægges dokumentation, der viser producenternes organiseringsgrad i det pågældende område. Nærværende forordning bør derfor ikke berøre anmodninger om EU-refusion efter artikel 95, stk. 1, i gennemførelsesforordning (EU) nr. 543/2011 af national finansiel støtte, som Kommissionen har givet tilladelse til inden datoen for nærværende forordnings ikrafttræden.
            
         
               (7)
            
            
               Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter –
            
         VEDTAGET DENNE FORORDNING:
   Artikel 1
   Ændring af gennemførelsesforordning (EU) nr. 543/2011
   Artikel 91 i gennemførelsesforordning (EU) nr. 543/2011 affattes således:
   
      "Artikel 91
      Producenternes organiseringsgrad og definition af et område
      1.   Ved anvendelsen af artikel 103e, stk. 1, i forordning (EF) nr. 1234/2007 beregnes producenternes organiseringsgrad i et område af en medlemsstat som værdien af den frugt- og grøntsagsproduktion, der er opnået i det pågældende område, og som producentorganisationer, sammenslutninger af producentorganisationer og producentsammenslutninger har afsat, divideret med den samlede værdi af den frugt- og grøntsagsproduktion, der er opnået i området.
      Værdien af den frugt- og grøntsagsproduktion, der er opnået i det pågældende område, og som er afsat af de i første afsnit omhandlede producentorganisationer, sammenslutninger af producentorganisationer og producentsammenslutninger, omfatter kun de produkter, for hvilke disse producentorganisationer, sammenslutninger af producentorganisationer og producentsammenslutninger er anerkendt. Artikel 42 og 50 finder tilsvarende anvendelse. Ved beregningen af nævnte værdi medtages kun den produktion fra producentorganisationer, sammenslutninger af producentorganisationer og producentsammenslutninger og deres medlemmer, der er opnået i det pågældende område, og som er afsat af producentorganisationer, sammenslutninger af producentorganisationer og producentsammenslutninger.
      Med hensyn til beregningen af den samlede værdi af den frugt- og grøntsagsproduktion, der er opnået i nævnte område, finder metoden i bilag I til Europa-Parlamentets og Rådets forordning (EF) nr. 138/2004 (3) tilsvarende anvendelse.
      2.   Producenternes organiseringsgrad i et område af en medlemsstat anses for ringe, hvis den gennemsnitlige organiseringsgrad beregnet i overensstemmelse med stk. 1 for de sidste tre år, som der foreligger data for, er under 20 %.
      3.   Der kan kun ydes national finansiel støtte til frugt- og grøntsagsproduktionen i det område, der er omhandlet i denne artikel.
      4.   Ved anvendelsen af dette kapitel skal medlemsstaterne definere områderne som en bestemt del af deres område efter objektive og ikke-diskriminerende kriterier, som f.eks. deres agronomiske og økonomiske karakteristika samt deres regionale landbrugs/frugt- og grøntsagspotentiale, eller deres institutionelle eller administrative struktur, og for hvilke der findes data til at beregne organiseringsgraden efter stk. 1.
      De områder, som en medlemsstat definerer med henblik på anvendelsen af dette kapitel, må ikke ændres i mindst fem år, medmindre en sådan ændring er objektivt begrundet begrundet ud fra væsentlige hensyn, der ikke står i forbindelse med beregningen af organiseringsgraden for producenter i det eller de pågældende områder.
   
   Artikel 2
   Fravigelse af artikel 92, stk. 1, i gennemførelsesforordning (EU) nr. 543/2011
   Uanset artikel 92, stk. 1, første afsnit, i gennemførelsesforordning (EU) nr. 543/2011 indgiver medlemsstaterne deres anmodning om tilladelse til at yde national finansiel støtte i henhold til artikel 103e, stk. 1, i forordning (EF) nr. 1234/2007 til driftsprogrammer, der skal gennemføres i 2012, senest den 29. februar 2012.
   Medlemsstaterne identificerer områderne, herunder deres geografiske afgrænsning, jf. artikel 91, stk. 4, i gennemførelsesforordning (EU) nr. 543/2011 som ændret ved nærværende forordning, i den første anmodning, som de indgiver efter datoen for nærværende forordnings ikrafttræden. Medlemsstaterne korrigerer i givet fald anmodninger om tilladelse for 2012, der er indsendt inden datoen for nærværende forordnings ikrafttræden, senest den 29. februar 2012.
   Artikel 3
   Ikrafttræden
   Denne forordning træder i kraft dagen efter offentliggørelsen i Den Europæiske Unions Tidende.
   Den berører ikke anmodninger om EU-refusion efter artikel 95, stk. 1, i gennemførelsesforordning (EU) nr. 543/2011 af national finansiel støtte, som Kommissionen har givet tilladelse til inden datoen for nærværende forordnings ikrafttræden.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 27. januar 2012.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EUT L 299 af 16.11.2007, s. 1.
   
      (2)  EUT L 157 af 15.6.2011, s. 1.
   
      (3)  EUT L 33 af 5.2.2004, s. 1.".